Pakuotės lapelis: informacija pacientui

Amoksiklav 400 mg/57 mg/5 ml milteliai geriamajai suspensijai
amoksicilinas ir klavulano rūgštis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Amoksiklav ir kam jis vartojamas
2.	Kas žinotina prieš vartojant Amoksiklav
3.	Kaip vartoti Amoksiklav
4.	Galimas šalutinis poveikis
5.	Kaip laikyti Amoksiklav
6.	Pakuotės turinys ir kita informacija


[bookmark: _Toc129243139][bookmark: _Toc129243264]1.	Kas yra Amoksiklav ir kam jis vartojamas

Amoksiklav yra antibiotikas, kuris naikina bakterijas, sukeliančias infekcines ligas. Vaisto sudėtyje yra du skirtingi vaistai: amoksicilinas ir klavulano rūgštis. Amoksicilinas priklauso vaistų, vadinamų penicilinais, grupei. Kartais šis vaistas gali neveikti (tapti neveiksmingu). Kita veiklioji medžiaga (klavulano rūgštis) neleidžia taip atsitikti.

Amoksiklav gydomos šios kūdikių ir vaikų infekcinės ligos:
· vidurinės ausies, kaukolės ir veido kaulų ertmių (sinusų) infekcinės ligos;
· kvėpavimo takų infekcinės ligos;
· šlapimo takų infekcinės ligos;
· odos ir minkštųjų audinių infekcinės ligos; 
· dantų infekcinės ligos;
· kaulų ir sąnarių infekcinės ligos.


2.	Kas žinotina prieš vartojant Amoksiklav

Amoksiklav vartoti vaikui draudžiama:
· jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra alergija penicilinui;
· jeigu anksčiau pasireiškė sunki alerginė (padidėjusio jautrumo) reakcija bet kuriam kitam antibiotikui. Tokios reakcijos gali pasireikšti išbėrimu arba veido ar kaklo patinimu;
· jeigu anksčiau vartojant antibiotikų, pasireiškė kepenų sutrikimas ar gelta (odos pageltimas).

Jeigu vaikui yra anksčiau nurodytų aplinkybių, Amoksiklav vartoti negalima. Jeigu abejojate, pasitarkite su gydytoju arba vaistininku.

Įspėjimai ir atsargumo priemonės
Pasitarkite su gydytoju arba vaistininku prieš pradėdami vartoti Amoksiklav:
· jeigu vaikas serga infekcine mononukleoze (ūmine virusine infekcija, pasireiškiančia karščiavimu, gerklės skausmu ir limfmazgių padidėjimu);
· jeigu vaikas gydomas dėl kepenų ar inkstų sutrikimų;
· jeigu vaikas nereguliariai šlapinasi.

Jeigu abejojate, ar vaikui yra anksčiau nurodytų aplinkybių, pasitarkite su gydytoju arba vaistininku.

Tam tikrais atvejais gydytojas gali ištirti, kokios rūšies bakterijos vaikui sukėlė infekcinę ligą.
Atsižvelgdamas į tyrimo rezultatus, gydytojas gali skirti kitokio stiprumo Amoksiklav arba kitą vaistą.

Būklės, kurių turite saugotis
Amoksiklav gali pasunkinti kai kurias esamas būkles arba sukelti sunkų šalutinį poveikį. Tokios būklės yra alerginės reakcijos, traukuliai (priepuoliai) ir storosios žarnos uždegimas. Turite stebėti, ar vartojant Amoksiklav, vaikui neatsiranda tam tikrų simptomų, kad būtų kuo mažesnė bet kurių komplikacijų rizika. Žr. 4 skyriaus poskyrį ,,Būklės, kurių turite saugotis“.

Kraujo ir šlapimo tyrimai
Jeigu vaikui bus atliekami kraujo (pvz., raudonųjų kraujo ląstelių kiekiui nustatyti arba kepenų veiklai ištirti) arba šlapimo tyrimai (gliukozei nustatyti), pasakykite gydytojui arba slaugytojai, kad vaikas vartoja Amoksiklav. Tai padaryti reikia dėl to, kad Amoksiklav gali veikti šių tyrimų rodmenis.

Kiti vaistai ir Amoksiklav
Jeigu vaikas vartoja ar neseniai vartojo kitų vaistų arba dėl to nesate tikri, apie tai pasakykite gydytojui arba vaistininkui.

Pasakykite gydytojui arba vaistininkui, jeigu vaikas vartoja kurio nors iš šių vaistų:
· alopurinolio (gydoma podagra). Vartojant šio vaisto kartu su Amoksiklav, padidėja alerginės odos reakcijos rizika.
· probenecido (vartojamo podagrai gydyti): kartu vartojamas probenecidas gali mažinti amoksicilino šalinimą iš organizmo, todėl jį ir vartoti kartu nerekomenduojama.
· vaistų, kurie neleidžia susiformuoti kraujo krešuliams (pvz., varfarino). Gali prireikti papildomų kraujo tyrimų.
· [bookmark: _Hlk198890597]metotreksato (vartojamo vėžiui, reumatinėms ligoms ir sunkiai žvynelinei gydyti): penicilinai gali mažinti metotreksato šalinimą iš organizmo ir dėl to gali sukelti šalutinio poveikio pasireiškimo padažnėjimą.
· mikofenolato mofetilio (imuninę sistemą slopinantis vaistas). Vartojant šio vaisto kartu su Amoksiklav, gydytojas atidžiai stebės sveikatos būklę. 

Nėštumas ir žindymo laikotarpis
Jeigu mergaitė, kuri bus gydoma Amoksiklav, yra nėščia, žindo kūdikį, mano, kad galbūt yra nėščia, arba planuoja pastoti, tai prieš vartodama šį vaistą, turi pasitarti su gydytoju arba vaistininku.

Amoksiklav sudėtyje yra natrio ir aspartamo.

Šio vaisto geriamosios suspensijos mililitre yra mažiau kaip 1 mmol (23 mg) natrio, t. y. jis beveik neturi reikšmės.

Šio vaistinio preparato 5 ml praskiestoje geriamojoje suspensijoje yra 16,64 mg aspartamo. Aspartamas yra fenilalanino šaltinis. Jis gali būti kenksmingas sergantiems fenilketonurija, reta genetine liga, kuria sergant fenilaninas kaupiasi organizme, nes organizmas negali jo tinkamai pašalinti.


3.	Kaip vartoti Amoksiklav

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Geriamosios suspensijos ruošimas:

Amoksiklav 35 ml suspensijos paruošimas: 
Supurtykite buteliuko turinį (miltelius geriamajai suspensijai), pripildykite buteliuką 34 ml vandens ir gerai suplakite.

[bookmark: _Hlk86142729]Amoksiklav 70 ml suspensijos paruošimas: 
Supurtykite buteliuko turinį (miltelius geriamajai suspensijai), pripildykite buteliuką 66 ml vandens ir gerai suplakite.

Amoksiklav 140 ml suspensijos paruošimas: 
Supurtykite buteliuko turinį (miltelius geriamajai suspensijai), pripildykite buteliuką 132 ml vandens ir gerai suplakite.

· [bookmark: _Hlk76986689]Buteliuką supurtykite, kad milteliai išsipurentų. 
· Įpilkite į buteliuką vandens tiek, kiek nurodyta.
· Uždarykite buteliuką, apverskite jį ir gerai suplakite turinį.
· Po to, laikydami buteliuką kakleliu į viršų, įpilkite vandens tiksliai iki žymės (kuri yra ant buteliuko etiketės), dar kartą apverskite ir gerai suplakite turinį.

Vartojimo metodas

Prieš vartojant kiekvieną dozę, buteliuko turinį gerai suplakite.
Paruošta suspensija yra beveik baltos arba gelsvos spalvos.
Vaistą sugirdykite vaikui pradėjus valgyti arba prieš pat valgį.

Tiksliam dozavimui naudokite pakuotėje esančią matavimo priemonę - geriamąjį švirkštą. Šis švirkštas yra paženklintas ¼ (atitinka 1,25 ml suspensijos), ½ (atitinka 2,5 ml), ¾ (atitinka 3,75 ml) ir 1 (atitinka 5 ml) žymomis.

Kaip naudoti geriamąjį švirkštą?
· Nuspauskite švirkšto stūmoklį iki pat švirkšto galo.
· Traukdami stūmoklį iki atitinkamos žymos, įtraukite iš buteliuko tikslią vaisto dozę į švirkštą.
· Stumdami švirkšto stūmoklį, išspauskite suspensiją tiesiai vaikui į burną.
· Įsitikinkite, kad vaikas vaistą nurijo.

Atidarę užsukamą dangtelį, įsitikinkite, kad buteliuko dangtelis yra nepažeistas ir tvirtai pritvirtintas prie buteliuko krašto. Nenaudokite, jei jis pažeistas.

Nenaudokite šio vaisto, jei prieš ištirpinimą buteliuke pastebėjote miltelių gabalėlių.
Paruoštos suspensijos nenaudokite, jei jos spalva nėra balta ar beveik balta.

Dozavimas 

Vaikams, kurie sveria mažiau kaip 40 kg
· Tinkamą dozę gydytojas nustatys pagal vaiko kūno svorį, ligos sunkumą ir sveikatos būklę. Gydytojas nurodys, kiek geriamųjų švirkštų suspensijos reikia sugirdyti vaikui. 
· Įprasta dozė yra nuo 25 mg/3,6 mg iki 45 mg/6,4 mg vienam kilogramui kūno svorio per parą. 
· Esant reikalui, gydytojas gali paskirti ir didesnę dozę (iki 70 mg/10 mg vienam kilogramui kūno svorio per parą). 
· Paros dozę reikia padalyti į dvi lygias dalis ir suvartoti per du kartus.

Suaugusiesiems ir vaikams, kurie sveria 40 kg ir daugiau
Šios suspensijos paprastai nerekomenduojama vartoti suaugusiesiems ir vaikams, kurie sveria 40 kg ar daugiau. Patarimo kreipkitės į gydytoją.

Pacientams, kurių inkstų ir kepenų funkcija sutrikusi 
· Jeigu inkstų veikla yra sutrikusi, dozę gali tekti sumažinti. Gydytojas gali skirti kitokio stiprumo arba kitokį vaistą.
· Jeigu kepenų veikla yra sutrikusi, gali tekti dažniau tirti kraują ir kepenų veiklą.

Gydymo trukmė
Amoksiklav vartoti ilgiau kaip 2 savaites nerekomenduojama. Jeigu Jūsų vaikas vis dar jaučiasi blogai, kreipkitės į gydytoją.

Ką daryti pavartojus per didelę Amoksiklav dozę
Jeigu vaikui sugirdėte per daug Amoksiklav, nedelsdami kreipkitės į gydytoją. Pasiimkite vaisto buteliuką, kad galėtumėte parodyti gydytojui.
Pavartojus per didelę Amoksiklav dozę, gali pasireikšti skrandžio negalavimas (pykinimas, vėmimas ar viduriavimas) ar traukuliai. 

Pamiršus pavartoti Amoksiklav
Jeigu pamiršote vaikui sugirdyti dozę, padarykite tai, kai tik prisiminsite. Kitą dozę galima gerti ne anksčiau, kaip po maždaug 4 valandų.

Nustojus vartoti Amoksiklav
Amoksiklav reikia vartoti tiek laiko, kiek nurodė gydytojas, net jeigu vaikas jaučiasi gerai. Kad įveiktų infekcinę ligą, vaikas turi išgerti kiekvieną dozę. Jeigu organizme lieka bakterijų, liga gali atsinaujinti.

[bookmark: _Toc129243141][bookmark: _Toc129243266]Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


[bookmark: _Toc129243142][bookmark: _Toc129243267]4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Būklės, kurių turite saugotis

Alerginės reakcijos

Jeigu pasireiškė bet kuris iš išvardytų simptomų, nutraukite Amoksiklav vartojimą ir nedelsdami kreipkitės į gydytoją:
· odos išbėrimas, ypač jei:
· išbėrimas pasireiškia pūslėmis ar yra panašus į mažus taikinius (viduryje tamsi dėmelė, apsupta blyškesnės srities, kurią supa tamsus žiedas – daugiaformė eritema);
· odos išbėrimas plačiai išplitęs, pasireiškia pūslėmis ar odos lupimusi, ypač apie burną, nosį, akis ir lytinius organus (Stivenso-Džonsono [Stevens-Johnson] sindromas) ir sunkesnės formos, dėl kurių pasireiškia odos lupimasis dideliame kūno paviršiaus plote (toksinė epidermio nekrolizė);
· plačiai išplitęs raudonas odos išbėrimas, pasireiškiantis mažomis pūlingomis pūslėmis (buliozinis (pūslinis) eksfoliacinis dermatitas);
· išbėrimas raudonas, žvynuotas, pasireiškiantis gumbais po oda ir pūslėmis (egzanteminė pustuliozė);
· pasireiškia į gripą panašūs simptomai, galintys pasireikšti kartu su išbėrimu, karščiavimu, patinusiais limfmazgiais, taip pat nuo normos nukrypę kraujo tyrimų rezultatai (įskaitant baltųjų kraujo ląstelių kiekio padidėjimą (eozinofiliją) ir kepenų fermentų kiekio padidėjimą) (reakcija į vaistą su eozinofilija ir sisteminiais simptomais (DRESS));
· kraujagyslių uždegimas (vaskulitas), kuris gali pasireikšti raudonomis ar purpurinėmis iškiliomis dėmėmis odoje, bet gali paveikti ir kitas organizmo vietas;
· karščiavimas, sąnarių skausmas, kaklo, pažastų ar kirkšnių limfmazgių padidėjimas;
· patinimas, kartais veido ar burnos (angioneurozinė edema), dėl kurio gali pasunkėti kvėpavimas;
· ūminis kraujotakos nepakankamumas (kolapsas);
· krūtinės skausmas pasireiškus alerginėms reakcijoms, kuris gali būti alergijos sukelto širdies smūgio (širdies priepuolio) simptomas (Kounis sindromas).

Storosios žarnos uždegimas
Dėl storosios žarnos uždegimo gali pasireikšti viduriavimas vandeningomis išmatomis su krauju ir gleivėmis, pilvo skausmas ir (arba) karščiavimas.

Ūminis kasos uždegimas (ūminis pankreatitas)
Jei pajutote stiprų ir nepraeinantį skausmą pilvo srityje, tai gali būti ūminio pankreatito požymis.

Vaistų skelto enterokolito sindromas (VSES)
Gauta pranešimų apie VSES, kuris daugiausiai pasireiškė amoksiciliną / klavulano rūgštį vartojantiems vaikams. Tai yra tam tikro tipo alerginė reakcija, kurios pagrindinis simptomas yra pasikartojantis vėmimas (1-4 valandas po vaisto išgėrimo). Kiti simptomai gali būti pilvo skausmas, letargija, viduriavimas ir kraujospūdžio sumažėjimas.

➔ Jeigu atsirado tokių simptomų, kiek galima greičiau kreipkitės patarimo į gydytoją.

Kitas šalutinis poveikis
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· viduriavimas (suaugusiesiems).

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· pienligė (kandidozė – mieliagrybių sukelta makšties, burnos ar odos raukšlių infekcinė liga);
· pykinimas, ypač geriant dideles dozes. Jeigu pasireiškia toks poveikis, gerkite Amoksiklav prieš valgį;
· vėmimas;
· viduriavimas (vaikams).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· odos išbėrimas, niežulys;
· iškilus niežtintysis išbėrimas (dilgėlinė);
· nevirškinimas;
· galvos svaigimas;
· galvos skausmas;
· tam tikrų medžiagų (fermentų), kurios gaminamos kepenyse, padaugėjimas (nustatomas kraujo tyrimais).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· mažas kraujo ląstelių, kurios dalyvauja kraujo krešėjime, kiekis (nustatomas kraujo tyrimais);
· mažas baltųjų kraujo ląstelių kiekis (nustatomas kraujo tyrimais).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· kepenų uždegimas (hepatitas);
· gelta dėl bilirubino padaugėjimo kraujyje (kepenyse gaminama medžiaga), kuri gali pasireikšti odos ir akių baltymo pageltimu;
· inkstų kanalėlių uždegimas;
· kraujo krešėjimo pailgėjimas;
· pernelyg didelis aktyvumas;
· traukuliai (dideles Amoksiklav dozes vartojantiems ar inkstų veiklos sutrikimais sergantiems žmonėms);
· juodas liežuvis, kuris atrodo tarsi gauruotas;
· dantų spalvos pokyčiai (vaikams), kurie paprastai pašalinami, valant dantis šepetėliu;
· sunkus baltųjų kraujo ląstelių kiekio sumažėjimas (nustatomas kraujo tyrimais);
· mažas raudonųjų kraujo ląstelių kiekis (hemolizinė anemija) (nustatomas kraujo tyrimais);
· kristalai šlapime (kurie gali sukelti ūminę inkstų pažaidą) (nustatomas kraujo tyrimais);
· išbėrimas su pūslėmis, kurios išsidėsto ratu arba kaip perlų grandinėlės aplink centrinėje dalyje susiformavusį šašą (linijinė IgA liga); 
· galvos ir nugaros smegenis gaubiančių membranų uždegimas (aseptinis meningitas);
· [bookmark: _Hlk198890668]raudonos spalvos išbėrimas, dažniausiai matomas ant abiejų pusių sėdmenų, viršutinėje vidinėje šlaunų dalyje, pažastyse ir ant kaklo (simetriška egzantema aplink lyties organus ir sulenkimų srityse, angl. symmetrical drug-related intertriginous and flexural exanthema, SDRIFE).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Amoksiklav 

Šį vaistą laikykite vaikams nepastebimoje ir nepasiekiamoje vietoje.

Laikyti žemesnėje kaip 30 °C temperatūroje. 
Paruoštą suspensiją laikyti šaldytuve (2 C – 8 C temperatūroje). 
Prieš vartojimą gerai suplakti buteliuką. 
Iš karto po vartojimo buteliuką būtina sandariai užsukti.

Ant dėžutės po „EXP“ ir ant buteliuko nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


[bookmark: _Toc129243144][bookmark: _Toc129243269]6.	Pakuotės turinys ir kita informacija

Amoksiklav sudėtis
· Veikliosios medžiagos yra amoksicilinas ir klavulano rūgštis. 5 ml paruoštos geriamosios suspensijos yra 400 mg amoksicilino (amoksicilino trihidrato pavidalu) ir 57 mg klavulano rūgšties (kalio klavulanato pavidalu).
· Pagalbinės medžiagos yra koloidinis silicio dioksidas, bevandenis, ksantano lipai, braškių skonio kvapioji medžiaga, krospovidonas, aspartamas (E951), karmeliozės natrio druska, silikono dioksidas (bevandenis silicio dioksidas).

Amoksiklav išvaizda ir kiekis pakuotėje

Amoksiklav yra balti arba beveiki balti milteliai geriamajai suspensijai.
Amoksiklav tiekiamas buteliukais, kuriuose yra miltelių, skirtų 35 ml, 70 ml arba 140 ml geriamosios suspensijos ruošti. Pakuotėje taip pat yra geriamasis švirkštas (PP/PE) arba matavimo šaukštas (PP). Gali būti tiekiamos ne visų dydžių pakuotės.

Registruotojas
Sandoz d.d.
Verovškova 57
SI-1000 Ljubljana
Slovėnija

Gamintojas
Sandoz GmbH
Biochemiestrasse 10
A-6250 Kundl
Austrija 

Jeigu apie šį vaistą norite sužinoti daugiau, kreipkitės į vietinį registruotojo atstovą:

	Sandoz Pharmaceuticals d.d. filialas
Telefonas +370 5 2636 037



Šis pakuotės lapelis paskutinį kartą peržiūrėtas 2026-02-20.

[bookmark: _Toc129243143][bookmark: _Toc129243268][bookmark: _Toc129243138][bookmark: _Toc129243263]Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


